Haaie wen toutrekkery met Stormers | Netwerk24
Deur Hendrik Cronjé 25 April 2021 00:14
Bongi Mbonambi se kontrak by die WP verstryk in Oktober. Foto: Gallo Images
Bongi Mbonambi het besluit hy word 'n Haai.
Twee ingeligtes na aan die vuur het aan Rapport bevestig dat hy hom by Siya Kolisi in Durban sal aansluit sodra sy kontrak in Oktober by die Westelike Provinsie verstryk.
Die Springbok-haker kan soos Kolisi en Cheslin Kolbe nog een van die internasionale sportagentskap Roc Nation se kliënte word, wat sy besluit finaal in die guns van die Haaie geswaai het.
Michael Yormark, president van Roc Nation, is in die stal van die Amerikaanse konsortium MVM Holdings, wat aandeelhouers by die Haaie is.
Die Haaie het in Fez Mbatha, Daylan Richardson en Kerron van Vuuren goeie hakers, maar Mbonambi het meer ervaring.
Hy het ook in 2019 se Wêreldbekertoernooi in Japan gewys dat hy 'n speler vir die groot verhoog is. Mbonambi sal later vanjaar groot waarde vir sy span in die Pro16-reeks toevoeg waar ervaring belangrik sal wees.
John Dobson, afrigter van die Stormers en die WP, het die week op 'n nuuskonferensie die hoop uitgespreek dat hulle Mbonambi en Pieter-Steph du Toit nog kan oortuig om hul kontrakte tot ná Oktober te verleng. Hy het bygevoeg dat hulle nie onkant gevang sal word as Mbonambi-hulle skuif nie.
Op haker is die WP se Plan B gebou om die Bok Scarra Ntubeni, wat onlangs sy kontrak met die WP verleng het. Chad Solomon is ook al geruime tyd deel van die Stormers se groep, terwyl daar hoë verwagtinge van André-Hugo Venter en JJ Kotzé in die Kaap gekoester word.
Venter speel vir die Maties in die Varsitybekerreeks en het die afgelope tyd saam met die Stormers en die Junior Bokke geoefen. Kotzé is soos Solomon al 'n ruk deel van Dobson se senior groep.
Du Toit het nog nie 'n aankondiging oor sy loopbaan gemaak nie, maar die Japanse klubspan Toyota Verblitz was tot onlangs in die binnebaan om hom te kontrakteer.
Du Toit het vroeër nee vir minstens drie aanbiedinge van die Ierse klubspan Munster gesê.
Die Ierse klubspan het selfs ­sakeondernemings betrek om aanloklike aanbiedinge aan Du Toit te kon maak, wat hy nie aanvaar het nie.